钦定古今图书集成/明伦汇编/官常典/第200卷 > 崔敦礼
## 钦定古今图书集成/明伦汇编/官常典/第200卷 > 崔敦礼

按：《旧唐书》本传，“敦礼，雍州咸阳人，隋礼部尚书仲方
孙。其先本居博陵，世为山东著姓，魏末，徙关中。敦礼
本名元礼，高祖改名焉。颇涉文史，重节义，尝慕苏子
卿之为人。武德中，拜通事舍人。九年，太宗使敦礼往
幽州，召庐江王瑗。瑗举兵反，执敦礼，问京师之事，敦
礼竟无异词。太宗闻而壮之，迁左卫郎将，赐以良马
及黄金杂物。”贞观元年，擢拜中书舍人，迁兵部侍郎。
频使突厥，累转灵州都督。二十年，征为兵部尚书。又
奉诏安抚回纥、铁勒部落。时延陀寇边，敦礼与英国
公李𪟝击破之。又有瀚海都督回纥吐迷度，为其下
所杀，诏敦礼往就部落绥辑之，因立其嗣子而还。敦
礼深识蕃情，凡所奏请，事多允会。永徽四年，代高季
辅为侍中，累封固安县公，仍修国史。六年，加光禄大
夫，代柳奭为中书令，寻又兼检校太子詹事。敦礼以
老疾，屡陈乞请退。显庆元年，拜太子少师，仍同中书
门下三品，敕召其子定襄都督府司马馀庆，使侍其
疾。寻卒，年六十馀。高宗举哀于东云龙门，赐东园秘
器，赠开府仪同三司、并州大都督，陪葬昭陵，赙绢布
八百段，米粟八百硕。谥曰昭。子馀庆，官至兵部尚书。
敦礼孙贞慎，神龙初，为兵部侍郎。